Шэрджэсым и политикэ тхыдэр
ЩIДАА-м и член-корреспондент, Гуманитар къэхутэныгъэхэмкIэ Къэрэшей-Шэрджэс институтым и щIэныгъэрылажьэ нэхъыжь Уэз ФатIимэ иджыблагъэ къыдигъэкIа тхылъым ихуащ Шэрджэсым и тхыдэм лъабжьэгъэтIылъ хуэхъуа Iуэхугъуэхэм ятеухуа тхыгъэхэр.
ЩIэныгъэм щыгъэбелджылахэмрэ щIэрыщIэу къагъэсэбэпу зыщIадзэжа тхыдэ напэкIуэцIхэмкIэ щIэгъэбыдэжауэ, ику ит лIэщIыгъуэхэм щыIа къэралыгъуэ хуэщIам и блэкIамрэ иджырей зэманымрэ сэтей къещI тхылъ купщIафIэм. ХIII-ХVI лIэщIыгъуэхэм къриубыдэу Европэм щекIуэкIа дунейпсо зэхущытыкIэхэм Шэрджэсым щиIа увыпIэр къыщыгъэлъэгъуащ Уэзым и лэжьыгъэщIэм.
Гулъытэ хэха игъуэтащ Урыс-Кавказ зауэжьымрэ абы къихьа гукъеуэхэмрэ XIX лIэщIыгъуэм адыгэхэм я щхьэ кърикIуа мухьэжыр Iуэхумрэ. Тхыгъэхэм я нэхьыбэр урысей щIэныгъэ журнал хэм 2010 — 2013 гъэхэм къытехуащ. Арами, тхыдэ тхылъхэм я бжыгъэр апхуэдизкIэ мащIэщи, щIэджыкIакIуэхэр къэгъэнауэ, езы щIэныгъэлIхэми щамыгъуэтыж къохъу. Мы тхылъыр яхуэгъэзащ Шэрджэсымрэ Кавказымрэ я тхыдэр щIэзыджыкI дэтхэнэми. Ар лъабжьэ хуэхъуащ адыгэ бзылъхугъэм и доктор диссертацэм.
Шыпш Даянэ.
